次韻楊鴻漸察判見贈
作者：趙抃
朝代：宋

paragraphs: 縣令於是襲漢唐，震雷爲治制封疆。
得人固可恩千室，無狀須憂病一方。
愚品昔蒙登仕籍，薄材今幸預朝綱。
但欣孤迹辭丘壑，豈有深謀贊廟堂。
萬里山川來隴蜀，十分風物類江鄉。
存心撫俗圖歸正，顧己臨民敢不莊。
蓮幕似君誠慷慨，蘭言遺我極芬芳。
自嗟寸善無裨補，更辱長篇盛播揚。
投李莫嫌遲報贈，解琴終擬效更張。
若孤朋照宜身愧，冠弁峨峨佩玉蒼。